Diari Oficial de la Generalitat Valenciana


Sumari del DOGV 6470, del 01-03-2011 (2011/2311)

RESOLUCIÓ de 4 de febrer de 2011, de la presidenta de l'Institut Valencià d'Investigacions Agràries, per la qual es convoquen 29 beques d'especialització i perfeccionament curricular en transferència de tecnologia al sector agroalimentari i ramader de la Comunitat Valenciana per a persones amb titulació universitària superior, cofinançades pel Fons Social Europeu.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6470

Data del DOGV
:   01-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2311


Data del document
:   04-02-2011

Organisme emissor
:   Institut Valencià d'Investigacions Agraries

Tipus de document
:   Resolució

Descriptors 

:   * ajuda pública

RESOLUCIÓ de 4 de febrer de 2011, de la presidenta de l'Institut Valencià d'Investigacions Agràries, per la qual es convoquen 29 beques d'especialització i perfeccionament curricular en transferència de tecnologia al sector agroalimentari i ramader de la Comunitat Valenciana per a persones amb titulació universitària superior, cofinançades pel Fons Social Europeu. [2011/2311]
L'IVIA, com a centre d'investigació científica de la Generalitat, en l'exercici de les funcions que li atribuïx l'article 2.2 de la seua llei de creació (Llei 4/1991, de la Generalitat, de 13 de març), desenrotlla programes orientats a la formació i especialització de persones amb titulació universitària superior amb la finalitat de facilitar l'adquisició de noves aptituds i l'especialització i perfeccionament curricular en l'àmbit propi de la transferència de tecnologia al sector agroalimentari i ramader de la Comunitat Valenciana. Per a això, el Consell Rector de l'IVIA va adoptar, en la sessió de data 13 de setembre de 2010, l'acord de convocar 29 beques de formació i especialització durant l'exercici 2011, referides a les matèries de transferència tecnològica que en cada cas s'assenyalen en l'annex II d'esta resolució.
L'actuació esmentada es troba arreplegada en el pressupost de l'IVIA per a l'exercici 2011 i hi ha consignació pressupostària suficient per a la seua realització.
En conseqüència, en virtut d'allò que s'ha establit en:
1r. La Llei 38/2003, de 17 de novembre, General de Subvencions.
2n. El Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991.
Esta convocatòria no es troba dins de l'àmbit d'aplicació del Decret 132/2009, de 4 de setembre, del Consell, per quant es tracta de beques dirigides al foment del desenrotllament tecnològic en el sector agroalimentari valencià.
Sobre la base de les atribucions conferides per l'article 8 del Decret 233/1991, de 9 de desembre, del Consell de la Generalitat Valenciana, pel qual s'aprova el Reglament de l'Institut Valencià d'Investigacions Agràries, resolc:
Primer
Convocar, per mitjà de règim de concurrència competitiva, 29 beques de formació i especialització en l'IVIA per a persones amb titulació universitària superior, en les matèries de transferència tecnològica al sector agrari i ramader que es detallen en l'annex II, i aprovar les bases per les quals es regix la convocatòria, incloses com a annex I de la present resolució.
Segon
La dotació econòmica de les beques se sufragarà a càrrec del capítol IV dels pressupostos de l'IVIA per al 2011, per un import màxim de 350.900 € (tres-cents cinquanta mil nou-cents euros).
Les beques estan cofinançades pel Fons Social Europeu, Programa Operatiu 2007-2013, en un percentatge del 80% del seu cost total.
Tercer
El director de l'IVIA adoptarà les mesures necessàries per al desplegament i aplicació d'esta resolució.
Quart
En compliment del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que la beques que es financen d'acord amb el que preveu la present resolució no estan subjectes a la política de control d'ajudes d'estat, pel fet de no reunir els requisits de l'article 107 del Tractat de Funcionament de la Unió Europea (TFUE), al no afectar la competència pel que fa a la qualitat del beneficiari i a la finalitat de la subvenció. La convocatòria, així com un informe sobre la no-subjecció a la política de la competència de la Unió Europea justificatiu de la no-aplicació de l'apartat 1 de l'article 107 del TFUE ha sigut comunicada amb caràcter previ a la seua aprovació a la Conselleria d'Economia, Hisenda i Ocupació.
Quint
Contra esta resolució, que posa fi a la via administrativa, es podrà interposar potestativament un recurs de reposició davant del mateix òrgan que hi ha dictat l'acte, en el termini d'un mes comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 4 de febrer de 2011.- La presidenta de l'IVIA: Maritina Hernández Miñana.
ANNEX I
Bases de la convocatòria de beques d'especialització i perfeccionament curricular en transferència de tecnologia al sector agroalimentari i ramader de la Comunitat Valenciana per a persones amb titulació universitària superior a desenrotllar a l'IVIA, cofinançades pel Fons Social Europeu.
Primera. Objecte i finalitat de les beques
Les beques, que seran un total de 29, tenen com a objecte la formació i especialització a l'IVIA de persones amb titulació universitària superior.
En l'annex II s'especifiquen les matèries de transferència de tecnologia al sector agrari i ramader a què es referix la formació i especialització de cada una de les beques.
Segona. Requisits de participació
Primer. Requisits.
Per a optar a les beques és necessari:
1. Ser espanyol o tindre la nacionalitat d'un dels estats membres de la Unió Europea.
2. Estar en possessió, en el moment de presentació de la sol·licitud, d'un títol universitari superior de llicenciat o d'enginyer, o bé d'un títol de grau universitari, expedit després del 31 de desembre de 2007. Els títols obtinguts a l'estranger o a centres universitaris espanyols no oficials hauran d'estar reconeguts oficialment en el moment de sol·licitar la beca. A estos efectes es considerarà reconegut el títol quan la persona sol·licitant acredite que ha sigut admesa en els programes de doctorat d'una universitat pública espanyola.
Segon: Límit de participació.
Cada aspirant podrà sol·licitar un màxim de tres beques d'esta convocatòria. Les beques són incompatibles entre si. La concessió d'una d'estes impossibilita la concessió d'una altra o altres encara que s'haguera obtingut en esta o en estes la màxima puntuació d'acord amb el barem. Els aspirants que presenten candidatura a més d'una beca especificaran l'orde de prioritat en el formulari de sol·licitud indicant-ne l'orde de preferència en l'apartat D del dit formulari.
Tercer. No podran ser beneficiaris o beneficiàries de les beques les persones que es troben en alguna de les circumstàncies arreplegades en l'article 13.2 de la Llei 38/2003, General de Subvencions.
Quatre. No podran ser beneficiaris o beneficiàries de les beques convocades les persones que hagen disfrutat o estiguen disfrutant de beques d'investigació o d'especialització tecnològica convocades per entitats públiques durant els tres anys anteriors a la publicació d'esta convocatòria.
Tercera. Lloc de destí de les beques
Les beques es desenrotllaran als centres de treball de l'IVIA que s'indiquen en l'annex II.
Quarta. Dotació, duració i pagament de les beques
Les beques estan dotades cada una d'estes amb 1.100 euros bruts mensuals.
L'import de les beques s'abonarà mensualment.
La data d'inici de les beques s'indicarà en la resolució de concessió i finalitzarà el dia 31 de desembre de 2012. La resolució de concessió es publicarà en el Diari Oficial de la Comunitat Valenciana. No obstant això, podrà acordar-se la continuació de la beca o les beques mitjançant una resolució expressa de l'òrgan encarregat de la seua concessió fins a completar la seua duració màxima que és de dos anys.
Les beques es finançaran a càrrec del capítol IV del pressupost de l'IVIA per a l'exercici 2011.
Quinta. Termini de presentació de les sol·licituds
El termini de presentació de sol·licituds serà d'un mes a partir de l'endemà de la publicació d'esta convocatòria en el Diari Oficial de la Comunitat Valenciana.
Sexta. Formulari de sol·licitud
El formulari per a sol·licitar la participació en la convocatòria pot descarregar-se de la pàgina web de l'IVIA: . També es troba a disposició de les persones interessades a l'IVIA: carretera de Montcada-Nàquera, km 4,5, de Moncada (València), i s'incorpora a estes bases com a annex III. La sol·licitud de participació d'una mateixa persona en més d'una de les beques convocades, fins a un màxim de tres, es formalitzarà en un mateix i únic formulari en què s'especificarà l'orde de prioritat de les beques sol·licitades. La documentació que hi acompanye serà única.
Sèptima. Lloc de presentació de sol·licituds de participació
El formulari de sol·licitud es presentarà omplit degudament al Registre de l'IVIA, siti a l'adreça indicada al paràgraf anterior, o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
Octava. Documentació
Al formulari de sol·licitud s'acompanyarà la documentació següent:
1) Fotocòpia compulsada del DNI o del document d'identitat equivalent en el cas de nacionals d'estats membres de la Unió Europea.
2) Curriculum vitae de la persona sol·licitant.
3) Documentació que acredite la possessió dels mèrits que s'al·leguen.
4) Títol acadèmic que acredite la condició de llicenciat o d'enginyer, o de graduat universitari.
5) Fotocòpia del certificat acadèmic personal detallat, en el qual figure la titulació, les qualificacions obtingudes i les dates d'obtenció de les qualificacions.
6) Declaració responsable de no tindre relació que supose una semblant activitat o que impedisca el compliment de les obligacions com a becari o becària i de no ser beneficiari o beneficiària de cap altra beca per a la mateixa o semblant activitat.
7) Declaració responsable de no incórrer en cap de les circumstàncies arreplegades en l'article 13.2 de la Llei 38/2003, General de Subvencions.
Novena. Valoració de les sol·licituds
1. Concurrència competitiva.
La concessió de les beques es tramita en règim de concurrència competitiva. Les beques s'adjudicaran als sol·licitants que obtinguen major puntuació en l'aplicació del barem que s'arreplega a l'apartat següent.
2. Barem.
Els mèrits es valoraran d'acord amb el barem següent:
1) Expedient acadèmic general: fins a 3 punts.
2) Qualificacions obtingudes en relació amb el tema objecte de la beca, tenint en compte el nombre d'assignatures de l'expedient acadèmic relacionades amb este tema: fins a un màxim de 3 punts.
3) Experiència prèvia i cursos d'especialització relacionats amb el tema de la beca, fins a un màxim de 2 punts.
4) Coneixement d'idiomes relacionats amb la literatura científica del tema objecte de la beca que s'acreditarà per mitjà d'un certificat acadèmic o per estada a països on la dita llengua siga idioma oficial. Es valorarà, fins a un màxim d'1 punt.
5) Altres mèrits acadèmics, científics o d'investigació, fins a un màxim d'un punt.
Per a la millor avaluació d'este últim apartat, la comissió avaluadora podrà convocar aquells candidats i candidates que considere oportú per a realitzar una entrevista personal.
Deu. Comissió avaluadora
Per a l'examen de les sol·licituds es constituirà una comissió avaluadora per a cada una de les beques, la qual estarà formada per:
President: el director de l'IVIA.
Secretari: el secretari juridicoadministratiu de l'IVIA, que actuarà amb veu però sense vot.
Vocals:
1. L'investigador o investigadora de l'IVIA que haja de ser tutor o tutora de la beca que s'especifica en l'annex II.
2. Altres dos vocals més nomenats entre les investigadores i investigadors de la plantilla de l'IVIA.
Les comissions serà nomenades mitjançant una resolució del vicepresident primer de l'IVIA que especificarà també els membres suplents i pel que fa al seu funcionament s'adaptaran al que establix esta convocatòria, sense perjuí del que preveu el capítol II del títol II de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú. La composició de les comissions de valoració es publicaran en la pàgina web de l'IVIA.
Onze. Procés de selecció
Cada una de les comissions a què es referix la base anterior avaluarà els mèrits aportats per cada sol·licitant, i prendrà en consideració únicament aquells que estiguen acreditats documentalment, i d'acord amb el barem establit en la base anterior.
Les comissions, una vegada avaluats els mèrits, elevaran a la presidenta de l'institut la proposta de concessió de les beques que inclourà, per a cada una d'estes, el candidat o candidata que haja obtingut la major puntuació i una borsa de reserva per al cas de substitució amb els quatre aspirants que hagen obtingut les següents majors puntuacions amb indicació del seu orde. L'acta arreplegarà així mateix la valoració de totes les candidatures presentades, ordenades d'acord amb la puntuació obtinguda.
Dotze. Concessió
Les beques es concediran per la resolució de la presidenta de l'IVIA, a la vista de la proposta de cada comissió avaluadora, en el termini màxim de tres mesos a partir del dia de la publicació de la convocatòria en el Diari Oficial de la Comunitat Valenciana.
La falta de resolució de concessió dins del termini establit anteriorment produirà l'efecte de la desestimació presumpta de les sol·licituds presentades, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La resolució de concessió declararà desertes les beques quan les persones sol·licitants no reunisquen els requisits que s'assenyalen en les bases reguladores.
La resolució de concessió es publicarà al tauler d'anuncis de l'IVIA i en el Diari Oficial de la Comunitat Valenciana. Igualment la dita resolució serà notificada a les persones beneficiàries de conformitat amb el que establix l'article 4 del Decret 108/1992, de 6 de juliol, del Consell.
Tretze. Obligacions dels qui obtinguen l'adjudicació de beca
Primer. Obligacions
Són obligacions dels qui obtinguen alguna d'estes beques les establides en l'article 14 de la Llei 38/2003, General de Subvencions, en allò que els siguen aplicables. Així mateix els vinculen també les contingudes en l'article 7 del Decret 108/1992, del Consell, sobre concessió de beques.
En el termini de 10 dies des de la publicació en el Diari Oficial de la Comunitat Valenciana de la resolució de concessió, els adjudicataris hauran d'aportar un certificat d'estar al corrent de les seues obligacions fiscals i de Seguretat Social, de conformitat amb el que disposa la Llei General de Subvencions i el seu reglament de desplegament (Reial Decret 88/2006, de 21 de juliol). La no-presentació d'este certificat determinarà la pèrdua de la condició de becari o becària.
La condició de becari o becària no genera cap relació laboral o administrativa amb l'IVIA ni amb la Generalitat.
Segon. Incompatibilitat.
Les beques objecte de la present convocatòria són incompatibles amb el gaudi de qualsevol altra beca per a la mateixa o semblant activitat, i amb qualsevol activitat laboral semblant o que impedisca el compliment de les obligacions derivades de la beca.
Tercer. Incidències.
Les vacants que pogueren produir-se una vegada iniciat el període de beca podran ser cobertes, pel temps que reste, mitjançant una resolució de la presidenta de l'IVIA, per a la qual cosa se servirà de la borsa de reserva que resulte del procediment de selecció en l'orde establit en esta borsa.
Catorze. Incorporació, ajornament i substitució
1. Incorporació.
La data d'incorporació a les beques s'indicarà en la resolució de concessió.
2. Ajornament.
Es podrà autoritzar l'ajornament d'incorporació amb la sol·licitud prèvia de la persona beneficiària de la beca, quan hi haja raons que ho justifiquen, per un període no superior a dos mesos des de la data indicada en la resolució de concessió. La no-incorporació en la data ajornada s'entendrà com a renúncia a la beca. L'ajornament en la incorporació no suposarà alteració de la data de finalització prevista en el paràgraf tercer de la base quarta; així mateix, el període d'ajornament computarà als efectes del temps màxim de duració de la beca previst en eixa mateixa base i a efectes, en el cas que procedisca d'acord amb la base quinze, de continuació de la beca.
3. Substitució.
La substitució de la vacant o vacants produïdes en els casos a què es referix el paràgraf anterior es podrà realitzar, si les disponibilitats pressupostàries ho permeten, pel període que reste de duració de la beca prenent com a data d'inici per a este còmput la que s'haguera fixat en la resolució de concessió i serà aplicable, a l'efecte de data de finalització i de continuïtat de la beca, el sistema de còmput previst en el paràgraf anterior.
Quinze. Continuació de la beca
Amb anterioritat al dia 31 de desembre de 2011, s'acordarà, mitjançant una resolució de la presidenta de l'IVIA la continuació de les beques a partir de l'1 de gener de 2012 i fins al 31 de desembre d'eixe mateix any sempre que concórreguen els requisits següents:
1. Existència de crèdit pressupostari i suficient en l'exercici 2012 per a atendre el gasto derivat de la continuació.
2. Sol·licitud de la persona beneficiària de la beca presentada durant el mes de novembre de 2011a la qual s'acompanyarà la documentació següent:
a) Informe de la persona titular de la beca sobre el treball realitzat i sobre els resultats obtinguts fins al moment de formular la sol·licitud de continuïtat.
b) Pla de treball per al període que resta fins a la duració màxima de la beca.
c) Informe favorable del tutor o de la tutora sobre la continuació.
Amb anterioritat al 31 de desembre de 2012, s'acordarà, també mitjançant una resolució de la presidenta de l'IVIA, la continuació de les beques a partir de l'1 de gener de 2013 i fins a completar els 24 mesos de duració d'estes sempre que concórreguen els requisits a què s'ha fet referència amb l'excepció que l'existència de crèdit pressupostari i suficient per a atendre el gasto derivat de la continuació vindrà referit al pressupost de l'exercici 2013.ANNEX II
Beques objecte de convocatòria

ANEXO II
Becas objeto de convocatoria
